
Gyda phob perygl, rhaid i chi feddwl am:
1. Ffyrdd y gallwch chi leihau'r tebygolrwydd y bydd yn digwydd
2. Ffyrdd o leihau'r effaith pe bai'r perygl yn digwydd. 
Os ydych chi'n ddryslyd ac angen help, cysylltwch â'ch Cydlynydd Cyfleoedd Myfyrwyr neu e-bostiwch – suopportunities@uwtsd.ac.uk 
Mae'r ddogfen hon yn rhestru enghreifftiau go iawn o beryglon sydd wedi'u cynnwys mewn asesiadau risg blaenorol. Ni fydd pob un yn berthnasol i'ch grŵp na'ch gweithgaredd, ac felly nid oes angen eu cynnwys yn eich Asesiad Risg 
Fodd bynnag, darllenwch nhw i gyd os gwelwch yn dda, oherwydd efallai y gwelwch chi un na fyddech chi wedi meddwl amdano! 
Cliciwch y saethau i ddatgelu neu guddio'r tabl. 
Cyffredinol 
Rhaid i chi gynnwys y 4 risg gyntaf a restrir isod.
	*Llithro a baglu
	Mae peryglon llithro a baglu ym mhobman. Meddyliwch am ollyngiadau hylif posibl, gwifrau a cheblau ar lwybrau cerdded, teils llawr rhydd, lloriau anwastad a.y.b. 

	*Diogelwch tân
	Ymgyfarwyddwch â gweithdrefnau diogelwch tân a'r hyn y byddech chi'n ei wneud pe bai tân.

	*Digwyddiadau Cymorth Cyntaf 
	Dylai fod aelod o'r pwyllgor sydd wedi derbyn hyfforddiant cymorth cyntaf yn bresennol ym mhob digwyddiad/gweithgaredd, a dylech fod yn gallu cael mynediad at y pecyn Cymorth Cyntaf agosaf neu wybod ble mae e.  Os bydd unrhyw beth o’r fath yn digwydd, rhaid i chi hysbysu aelod o staff yr UM ar unwaith a llenwi ffurflen adroddiad am ddigwyddiad. Gallwch ddod o hyd i'r ffurflen hon yma.

	*GDPR a thrin gwybodaeth bersonol
	Sut ydych chi'n diogelu gwybodaeth bersonol aelodau fel rhifau ffôn, enwau llawn, rhifau myfyrwyr, cyfeiriad, rhestrau presenoldeb, taflenni tîm a.y.b.? 
Os yw wedi'i ysgrifennu ar bapur, dylid uwchlwytho'r holl ddata i ddogfen a rhwygo'r papur yn fân.
Ni allwch gasglu gwybodaeth bersonol heb ganiatâd, a rhaid peidio â'i rhannu na'i defnyddio at unrhyw ddiben heblaw’r diben y bwriadwyd ei ddefnyddio.
Wrth dynnu lluniau mewn digwyddiadau, rhaid i chi arddangos ein Polisi GDPR – y gallwch ddod o hyd iddo yma – Mae gan aelodau’r hawl i dynnu caniatâd yn ôl ar unrhyw adeg.

	Pynciau sensitif
	Os ydych chi'n cynnal trafodaeth, digwyddiad gyda siaradwr gwadd, neu hyd yn oed noson ffilm. Meddyliwch am y math o bynciau a allai fod yn sensitif ac a oes angen i chi gynnwys rhybuddion. 

	Alergedd a Salwch 
	Ystyriwch unrhyw un sydd ag alergedd, anoddefiadau neu ofynion dietegol penodol i unrhyw fwydydd neu gynhyrchion rydych chi'n eu defnyddio. Er enghraifft, menig latecs, chwistrellau aerosol (Asthma) a.y.b. 
Rhaid i bob eitem fwyd arddangos rhestr gynhwysion yn unol â Chyfraith Natasha 2021.
Mae'r wybodaeth hon yn dod o dan GDPR felly mae'n rhaid i chi ei chadw'n gyfrinachol.

	Trin peiriant cardiau
	Ystyriwch pwy sy'n ymdrin â hyn; a yw Cydlynydd Cyfleoedd Myfyrwyr eich campws wedi dangos iddynt sut i’w ddefnyddio. Ystyriwch hefyd a yw’r peiriant yn cael ei adael heb neb i ofalu amdano; sut allwch chi ddiogelu hyn, a'r wybodaeth a roddir, peidio â chodi gormod na rhy ychydig yn ddamweiniol.

	Meddwdod
	Mewn digwyddiad lle gellir yfed alcohol, rhaid i chi gynnwys hyn. Meddyliwch am wenwyn alcohol, anymwybyddiaeth, ymddygiad aflonyddgar neu hyd yn oed ymosodol a.y.b. 

	Bwlio
	Gall bwlio ddigwydd unrhyw le ar unrhyw adeg, gan gynnwys ar-lein. (Seiberfwlio). Hysbyswch fyfyrwyr am y polisi dim goddefgarwch i fwlio sydd gan y Brifysgol ac Undeb y Myfyrwyr. 

	Gorbryder a Phanig
	Er y gall gorbryder a phanig ddigwydd fel ymateb i rai sbardunau, gallant hefyd ddigwydd heb achos amlwg. Os gall y sawl sy'n dioddef o orbryder gyfleu ei anghenion, gwrandewch. Os na all wneud hynny, ymdriniwch â nhw mewn ffordd sensitif a chefnogol. 

	Lladrad/Difrod i eiddo unigolion
	Mae aelodau'n gyfrifol am eu heiddo eu hunain mewn lleoliadau allanol (y rhai nad ydynt ar y campws). Dylid gwneud myfyrwyr yn ymwybodol o'r risg o adael eu heiddo heb oruchwyliaeth mewn lleoliadau allanol.  

	Addasiadau anabledd ac anghenion mynediad
	Os oes gennych chi aelodau yn eich grŵp sydd ag anableddau, meddyliwch am eu gofynion hygyrchedd. (mynediad i gadeiriau-olwyn, symudedd cyfyngedig, lefelau sŵn, cyfleusterau toiled a.y.b.)

	
	



Oddi ar y Safle ac yn yr Awyr Agored
Os bydd eich gweithgaredd wedi'i leoli i ffwrdd o'r Brifysgol neu yn yr awyr agored
	Amgylchedd (tywydd) 
	Gall amodau tywydd effeithio ar ddiogelwch gweithgareddau. Ystyriwch beth ddylai ddigwydd pe bai rhywun yn dioddef twymyn gwres, llosg haul, dadhydradiad, ac anhwylderau eraill sy'n gysylltiedig â thymheredd poeth. Meddyliwch hefyd am lifogydd, gwynt cryf, glaw ac eira sy'n effeithio ar weithgareddau neu ddigwyddiadau yn yr awyr agored. 
Rhaid i chi fod yn wyliadwrus o beryglon a allai amharu neu effeithio ar weithgaredd.
Peidiwch ag anwybyddu argymhellion diogelwch e.e. o rybuddion ynghylch y tywydd, neu rybuddion gan wylwyr y glannau am gerhyntau peryglus a.y.b.

	Aelodau'r cyhoedd - Ymddygiadau ymosodol
	Pan fyddwch chi y tu allan i'r campws, gellir ystyried y cyhoedd yn berygl i chi a'ch aelodau. Ceisiwch osgoi rhyngweithio â phobl nad ydynt yn ymwneud yn uniongyrchol â'ch gweithgaredd, ac os bydd y cyhoedd yn dangos unrhyw ymddygiad aflonyddgar neu anweddus, cynghorwch aelodau i beidio â rhyngweithio â nhw ac adrodd unrhyw aflonyddu neu droseddau i'r heddlu, yn ogystal â hysbysu staff Undeb y Myfyrwyr ar ôl y ffaith. Os ydych chi'n credu ar unrhyw adeg eich bod chi'ch hun neu aelodau mewn perygl, ewch i'r lleoliad cyhoeddus agosaf ble mae yna staff (fel siop).

	Ffyrdd a Thirwedd
	Gall cerdded ar dir anwastad gynyddu'r tebygolrwydd o lithro, baglu, cwympo, ysigiadau a.y.b. Gall hefyd achosi difrod i gerbydau. 
Ystyriwch ofynion hygyrchedd hefyd.

	Cerbyd yn torri i lawr
	Gwnewch yn siŵr bod gyrrwr y cerbyd yn gwybod gyda pha gwmni yswiriant mae eu polisi ac a oes ganddynt wasanaeth cymorth pe baent yn torri i lawr. Yn yr un modd, gwnewch yn siŵr bod gan y cerbyd driongl rhybuddio coch a'i fod wedi'i leoli'n ddiogel yn y safle cywir pe bai’r cerbyd yn torri i lawr. 

	Bygythiad terfysgol
	Wrth fynychu digwyddiadau neu deithiau mewn ardal fwy poblog fel Llundain, er enghraifft, meddyliwch am y tebygolrwydd y bydd hyn yn digwydd, a pha gamau y byddech chi'n eu cymryd i sicrhau diogelwch y bobl rydych chi'n gyfrifol amdanyn nhw. 

*Er bod y sefyllfa hon yn annhebygol iawn, mae'n rhaid i ni ei chynnwys mewn Asesiadau Risg lle gallai fod yn berthnasol*

	Salwch yn sgil pridd/planhigion/dŵr llonydd ar ddwylo
	Sut fyddech chi'n lleihau'r risg o groeshalogi a salwch? Diheintydd dwylo, cyfleusterau golchi dwylo, offer amddiffynnol fel menig a mygydau a.y.b.  

	
	



Digwyddiad Penodol
Enghreifftiau penodol i ddigwyddiadau/grwpiau i'ch helpu i ddeall y math o bethau sy'n cael eu hystyried yn risg.
	Anaf sy'n gysylltiedig â chwaraeon
	Fel digwyddiadau cymorth cyntaf, beth fyddech chi'n ei wneud i atal anafiadau penodol sy'n gysylltiedig â chwaraeon fel datygymaliad, ysigiad a.y.b.? Meddyliwch am ddillad amddiffynnol ac ymarferion ymestyn a chynhesu cyn dechrau ar y gweithgaredd.

	Methiant / Camddefnydd Offer
	Gwnewch yn siŵr bod pob cyfranogwr yn cael cyfarwyddiadau priodol ar sut i ddefnyddio'r offer. 
Rhaid i unrhyw offer trydanol gael prawf PAT

	Goleuadau Gwael
	Gall goleuadau gwael effeithio ar ddiogelwch gweithgareddau, yn dibynnu ar beth ydynt. Mae hefyd yn cynyddu'r risg o lithro, baglu a chwympo. 

	Hyfforddiant ymladd - arfau pren, h.y. cyllyll pren wedi'u cerfio, ffyn pren, tariannau pren.
	Ystyriwch ddigwyddiadau cymorth cyntaf a mynediad at gymorth cyntaf a phecyn cymorth cyntaf, presenoldeb hyfforddwr, gan sicrhau bod pob cyfranogwr yn cael gwybod yn iawn sut i ddefnyddio offer a.y.b.

